Der var mødt 9 mand op fra måleren til årets sommertur på Storebælt. Igen var det M/S Fie der skulle fragte os ud på fladfiskebankerne omkring Nyborg, og skipper og kone var da også veloplagte da vi mødte op lidt i 8 og gik ombord.
Det var fladfiskene der var i fokus, og derfor havde alle bestilt orm, ligesom nogle også havde skaffet både levende og døde tobis. De sidste var primært til pighvar-fiskeriet, men vi var langt fra sikker på at der var pighvar hjemme.
Vi startede på 12-15 meter vand syd for Sprogø og de første drev var noget træge. Enkelte små isinger kom op, men ikke noget vildt fantastisk. Det hjalp lidt at rykke mod øst så der kom mere drev i båden, og fangsterne blev bedre. Specielt "team TDC" førte sig frem, vi andre kunne næsten ikke fange fisk uden at der liige var en TDC'er der havde vist os hvordan man skulle gøre først. Der blev mest fanget ising og enkelte skrubber. Enkelte hornfisk havde også luret at der var mad i farvandet, mens de store pighvar tilsyneladende ikke vidste at vi kom netop den dag.
Efter at have badet orm i et stykke tid gik vi ud og prøvede under højbroen. Her var der lidt torsk, men ikke noget vildt og voldsomt, men jeg tror da at alle fik fisk. At de fleste var genudsættere betød ikke så meget, men omvendt var det ikke vildt ophidsende.
Vi sluttede af med at lægge os på vestsiden af Sprogø, igen på lidt lavere vand af hensyn til de flade, og der kom igen en del fladfisk på dækket. Ialt nåede vi omkring 50 fladfisk, altså ikke noget vildt, men trods alt en god tur.
Inden vi skulle ind nåede vi en god håndfuld drev under lavbroen, og der blev fanget masser af torsk på ormene, men igen ikke i de helt vilde størrelser. Der var også hvillinger, men de var naturligvis ikke i samme kategori som dem der blev fanget på Færøerne, så de blev nænsomt genudsat med en hilsen om at komme igen om 1 kg's tid.
Klokken 16 var vi i havn i Nyborg igen. Nogle mere stegte end andre af al den sol, men alle i højt humør efter endnu en god målertur.